Id-Direttiva 1999/41/KE tal-Parlament Ewropew u tal-Kunsill
tas-7 ta' Ġunju 1999
li temenda d-Direttiva 89/398/KEE dwar l-approssimazzjoni tal-liġijiet ta' l-Istati Membri dwar l-oġġetti ta' l-ikel għall-użu nutrizzjonali partikolari
IL-PARLAMENT EWROPEW U L-KUNSILL TA' L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 95 tiegħu,
Wara li kkunsidraw il-proposta mill-Kummissjoni [1],
Wara li kkunsidraw l-opinjoni tal-Kumitat Ekonomiku u Soċjali [2],
Filwaqt li jaġixxu skond il-proċedura provduta fl-Artikolu 251 tat-Trattat [3], fid-dawl tat-test konġunt approvat mill-Kumitat ta' Konċiljazzjoni tat-18 ta' Marzu 1999,
(1) Billi l-Artikolu 4 tad-Direttiva tal-Kunsill 89/398/KEE [4] jipprovdi li dispożizzjonijiet speċifiċi applikabbli għall-gruppi ta' l-oġġetti ta' l-ikel li jidhru fl-Anness I hemm mehmuż għandhom ikunu pprovduti permezz ta' Direttivi speċifiċi.
(2) Billi s'issa Direttivi speċifiċi ġew adottati għall-formoli tat-trabi u formoli follow-on [5], għal ikel ipproċessat bażat fuq iċ-ċereali u ikel tat-trabi maħsub għal trabi u tfal żgħar [6] u ikel maħsub għall-użu f'dieti ta' enerġija ristretta għat-tnaqqis fil-piż [7]; billi hemm raġunijiet li jirrelataw mas-saħħa pubblika għall-adozzjoni ta' dispożizzjonijiet speċifiċi, skond l-Artikolu 4 tad-Direttiva 89/398/KEE, ta' ikel tad-dieta għal għanijiet mediċi speċjali u ikel maħsub li jikkompensa għal sforz muskolari intens, speċjalment għall-isportivi kif msemmi fl-Anness I li jinsab ma' dik id-Direttiva;
(3) Billi, fil-każ ta' gruppi ta' ikel ta' sodji baxx, inkluż melħ b'sodju baxx jew ħieles mis-sodju, u ikel ħieles mill-gluten, dawk il-prodotti jistgħu sodisfaċjentement jitqegħdu fis-suq u jkunu effiċjentement immonitorjati uffiċjalment taħt id-dispożizzjonijiet ġenerali tad-Direttiva 89/398/KEE, sakemm il-kondizzjonijiet għall-użu ta' ċerti oġġetti użati biex jindikaw karatteristiċi partikolari ta' nutriment ta' prodotti jkunu definiti.
(4) Billi t-tneħħija ta' dawk il-kategoriji mill-Anness I li jinsab mad-Direttiva 89/398/KEE tkun konformi ma' l-isforzi li qegħdin isiru biex tiġi evitata leġislazzjoni dettaljata wisq.
(5) Billi mhux ċar jekk teżistix bażi adegwat biex jiġu adottati dispożizzjonijiet speċifiċi għall-grupp imsemmi fil-punt 9 ta' l-Anness I li jinsab mad-Direttiva 89/398/KEE, jiġifieri l-grupp ta' ikel maħsub għall-persuni li jkunu bagħtu minn disordnijiet tal-metaboliżmu tal-karboidrati (dijabete).
(6) Billi għalhekk għandu jintalab parir minn, fost oħrajn, il-Kumitat Xjentifiku għall-Ikel qabel ma ttieħed deċiżjoni finali dwar il-kwistjoni.
(7) Billi huwa għalhekk possibbli li fil-livell tal-Komunità jiġu armonizzati r-regoli applikabbli għall-gruppi oħra ta' oġġetti ta' l-ikel għall-użi partikolari ta' nutriment, fl-interess tal-protezzjoni tal-konsumatur u l-moviment liberu ta' dawk l-oġġetti ta' l-ikel,
ADOTTAW DIN ID-DIRETTIVA:
L-Artikolu 1
Id-Direttiva 89/398/KEE hija b'dan emendata kif ġej:
1. L-Artikolu li ġej għandu jiddaħħal:
"L-Artikolu 4a
Regoli għall-użu tat-termini dwar
- it-tnaqqis jew nuqqas ta' kontenut ta' sodju jew melħ (sodium chloride, melħ tal-mejda),
- in-nuqqas ta' gluten,
li jistgħu jintużaw biex jiġu deskritti l-prodotti msemmija fl-Artikolu 1, għandhom jiġu adottati skond il-proċedura provduta fl-Artikolu 13.
L-Artikolu 4b
Qabel it-8 ta' Lulju 2002, il-Kummissjoni għandha, wara li tikkonsulta mal-Kumitat Xjentifiku għall-Ikel, tippreżenta lill-Parlament Ewropew u lill-Kunsill rapport dwar ix-xewqa ta' dispożizzjonijiet speċjali għall-ikel għall-persuni li jsofru minn għawġ fil-metaboliżmu ta' karboidrati (dijabete).
Fid-dawl tal-konklużjoni ta' dan ir-rapport, il-Kummissjoni għandha jew, skond il-proċedura provduta fl-Artikolu 13, tipproċedi bit-tħejjija tad-dispożizzjonijiet speċjali konċernati jew għandha tippreżenta, skond il-proċedura provduta fl-Artikolu 95 tat-Trattat, kull proposta xierqa għal emendi f'din id-Direttiva."
2. L-Artikolu 9(5) għandu jinbidel b'dan li ġej:
"5. Qabel it-8 ta' Lulju 2002, u kull tliet snin wara, il-Kummissjoni għandha tibgħat lill-Parlament Ewropew u lill-Kunsill rapport dwar l-implimentazzjoni ta' dan l-Artikolu."
3. L-Anness I għandu jinbidel b'dan li ġej:
"L-ANNESS I
- Gruppi ta' oġġetti ta' l-ikel għall-użi partikolari ta' nutriment li dwarhom dispożizzjonijiet speċjali għandhom ikunu pprovduti b'Direttivi speċifiċi [1].
1. Formoli tat-trabi u formoli follow-up
2. Ikel ipproċessat b'bażi ta' ċereali u ikel tat-trabi għat-trabi u tfal żgħar
3. Ikel maħsub għall-użu f'dieti ta' enerġija ristretta għat-tnaqqis tal-piż
4. Ikel ta' dieta għal skopijiet mediċi speċjali
5. Ikel maħsub biex jikkumpensa għal sforz muskolari intens, speċjalment għall-isportivi;
- Gruppi ta' oġġetti ta' l-ikel għall-użi partikolari ta' nutriment li għalihom dispożizzjonijiet speċifiċi għandhom ikunu pprovduti b'Direttiva speċifika [2], skond ir-riżultat tal-proċedura deskritta fl-Artikolu 4b:
6. Ikel għall-persuni li jbatu minn disordnijiet ta' karboidrati fil-metaboliżmu (dijabete).
"L-Artikolu 2
L-Istati Membri għandhom iġibu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma' din id-Direttiva mhux aktar tard mit-8 ta' Lulju 1999. Għandhom jinformaw minnufih lill-Kummissjoni bihom.
Dawn il-miżuri għandhom jiġu applikati b'dak il-mod illi:
- jippermettu n-negozju fi prodotti li jikkonformaw ma' din id-Direttiva sat-8 ta' Lulju 2000;
- jipprobixxu negozju fi prodotti li ma jikkonformawx ma' din id-Direttiva sat-8 ta' Jannar 2001
Meta l-Istati Membri jadottaw dawn il-miżuri, għandu jkun fihom referenza għal din id-Direttiva jew ikunu akkumpanjati b'dik ir-referenza fl-okkazzjoni tal-pubblikazzjoni uffiċjali tagħhom. Il-metodi ta' kif għandha ssir ir-referenza għandhom jitniżżlu mill-Istati Membri.
L-Artikolu 3
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
L-Artikolu 4
Din id-Direttiva hija indirizzata lill-Istati Membri.
Magħmula fil-Lussemburgu, fis-7 ta' ta' Ġunju 1999.